Laerskoolmeisie deur weerlig doodgeslaan(Argeiffoto: Terry McGraw/Pixabay) ŉ Laerskoolleerder van Bloemfontein in die Vrystaat is Maandag deur weerlig doodgeslaan. Die meisie was ŉ gr. 3-leerder aan die Bloemfontein Oos Intermediate School, het die Vrystaatse departement van onderwys in ŉ verklaring gesê. Volgens Howard Ndaba, woordvoerder van die departement, het die meisie saam met ander leerders van die skool af huis toe gestap toe sy deur die weerlig getref is. “Die voorval het naby haar huis in die Khayelitsha-gebied in Mangaung plaasgevind.” Ndaba het gesê die kind se ouers en skoolgemeenskap sal berading ontvang. “Ons betuig ons innige meegevoel met die oorledene se familie, vriende, medeleerders en personeel van die skool.”